A 726/2020. (XII. 31.) Kormány rendelet értelmében a Nemzeti Média- és Hírközlési Hatóság (NMHH) 2021. december 1-től elérhetővé teszi a tartós adathordozók végleges hozzáférhetetlenségéhez szükséges központi program térítésmentes használatát.

A törlő program használatához egy alfanumerikus kód szükséges, melyet a kereskedő köteles a vásárlónak (fogyasztóknak) az értékesített tartós adathordozóval együtt átadni. A kód egy egyedi sorozatszámos címkén található, melyet a kereskedő a székhelye szerint illetékes járási hivataloktól szerezhet be.

A címkék egyedi sorozatszámmal rendelkeznek, ezek alapján a kereskedőnek a kiadott és a még készleten lévő címkékről adatot kell szolgáltatnia a hivatalnak.

Az adattörlő szolgáltatás az alábbi termékcsoportokra érvényes (vámtarifaszám):

• hordozható számítógép billentyűzettel (laptop, notebook) (8471)

• hordozható számítógép érintőképernyővel (tablet) (8471)

• asztali számítógép konfiguráció, munkaállomás (desktop, PC) (8471)

• beépíthető, nem felejtő adattároló (HDD, SSD, NVME) (8471)

• külső, nem felejtő adattároló (HDD, SSD) (8471)

• pendrive (flash) (8523)

• mobiltelefon érintőképernyővel (8517)

További információk a Nemzeti Média- és Hírközlési Hatóság honlapján találhatók: <https://nmhh.hu/veglegestorles>